CELEX: 32015R1982
Language: lv
Date: 2015-11-04 00:00:00
Title: Komisijas Īstenošanas regula (ES) 2015/1982 (2015. gada 4. novembris), ar ko heksaflumuronu apstiprina par 18. produkta veida biocīdos lietojamu esošo aktīvo vielu (Dokuments attiecas uz EEZ)

5.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 289/13
            
         KOMISIJAS ĪSTENOŠANAS REGULA (ES) 2015/1982
   (2015. gada 4. novembris),
   ar ko heksaflumuronu apstiprina par 18. produkta veida biocīdos lietojamu esošo aktīvo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:
   
               (1)
            
            
               Ar Komisijas Deleģēto regulu (ES) Nr. 1062/2014 (2) izveidots to esošo aktīvo vielu saraksts, kuras jānovērtē, lai lemtu par to iespējamu apstiprināšanu lietošanai biocīdos. Heksaflumurons ir šajā sarakstā.
            
         
               (2)
            
            
               Heksaflumurons saskaņā ar Eiropas Parlamenta un Padomes Direktīvas 98/8/EK (3) 16. panta 2. punktu ir novērtēts lietošanai biocīdos, kuri pieder pie 18. biocīdu produkta veida “Insekticīdi, akaricīdi un produkti citu posmkāju kontrolei”, kas definēts minētās direktīvas V pielikumā un atbilst attiecīgi 18. biocīdu produkta veidam, kurš definēts Regulas (ES) Nr. 528/2012 V pielikumā.
            
         
               (3)
            
            
               Par kompetento novērtētājiestādi tika izraudzīta Portugāle, un tā saskaņā ar Komisijas Regulas (EK) Nr. 1451/2007 (4) 14. panta 4. un 6. punktu 2011. gada 11. jūlijā Komisijai iesniedza novērtējuma ziņojumu kopā ar saviem ieteikumiem.
            
         
               (4)
            
            
               Saskaņā ar Deleģētās regulas (ES) Nr. 1062/2014 7. panta 1. punkta b) apakšpunktu, ņemot vērā kompetentās novērtētājiestādes secinājumus, Biocīdu komiteja 2014. gada 3. decembrī formulēja Eiropas Ķīmisko vielu aģentūras atzinumu.
            
         
               (5)
            
            
               Saskaņā ar minēto atzinumu 18. produkta veida biocīdi, kas satur heksaflumuronu, varētu atbilst Direktīvas 98/8/EK 5. panta prasībām, ja tiek ievēroti noteikti nosacījumi attiecībā uz šīs vielas lietošanu.
            
         
               (6)
            
            
               Tāpēc ir lietderīgi heksaflumuronu apstiprināt lietošanai 18. produkta veida biocīdos ar noteikumu, ka tiek ievērotas noteiktas specifikācijas un nosacījumi.
            
         
               (7)
            
            
               Atzinumā secināts, ka pēc Eiropas Parlamenta un Padomes Regulas (EK) Nr. 1907/2006 (5) XIII pielikuma kritērijiem heksaflumurons ir “ļoti noturīgs” (vP), “ļoti bioakumulatīvs” (vB) un “toksisks” (T).
            
         
               (8)
            
            
               Saskaņā ar Regulas (ES) Nr. 528/2012 90. panta 2. punktu vielas, attiecībā uz kurām dalībvalstu veikta novērtēšana ir pabeigta līdz 2013. gada 1. septembrim, būtu jāapstiprina saskaņā ar Direktīvu 98/8/EK, tāpēc atļaujas termiņam vajadzētu būt pieciem gadiem atbilstoši praksei, kas iedibināta ar minēto direktīvu.
            
         
               (9)
            
            
               Tomēr Regulas (ES) Nr. 528/2012 23. panta izpratnē heksaflumurons atbilst minētās regulas 10. panta 1. punkta a) un d) apakšpunkta nosacījumiem un tāpēc būtu jāuzskata par aizstājamu vielu.
            
         
               (10)
            
            
               Turklāt, lemjot par atļaujas piešķiršanu attiecībā uz biocīdu, kura sastāvā ir heksaflumurons, saskaņā ar Regulas (ES) Nr. 528/2012 VI pielikuma 10. punktu kompetentajām iestādēm būtu arī jānovērtē, vai ir iespējams ievērot 5. panta 2. punkta nosacījumus.
            
         
               (11)
            
            
               Heksaflumurons pēc Regulas (EK) Nr. 1907/2006 XIII pielikuma kritērijiem ir “ļoti noturīgs” (vP), “ļoti bioakumulatīvs” (vB) un “toksisks” (T), tāpēc izstrādājumi, kuri apstrādāti ar heksaflumuronu vai kuros heksaflumurons iestrādāts, būtu atbilstoši jāmarķē, kad tos laiž tirgū.
            
         
               (12)
            
            
               Pirms aktīvo vielu apstiprina, būtu jāpaiet saprātīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.
            
         
               (13)
            
            
               Šajā regulā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Heksaflumuronu apstiprina par aktīvo vielu lietošanai 18. produkta veida biocīdos ar noteikumu, ka tiek ievērotas pielikumā noteiktās specifikācijas un nosacījumi.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 4. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 167, 27.6.2012., 1. lpp.
   
   
      (2)  Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).
   
      (3)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).
   
      (4)  Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).
   
      (5)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).
   
      PIELIKUMS
      
                  Vispārpieņemtais nosaukums
               
               
                  
                     IUPAC nosaukums
                  Identifikācijas numuri
               
               
                  Aktīvās vielas minimālā tīrības pakāpe (1)
                  
               
               
                  Apstiprināšanas datums
               
               
                  Apstiprinājuma beigu datums
               
               
                  Produkta veids
               
               
                  Īpaši nosacījumi
               
            
                  Heksaflumurons
               
               
                  
                     IUPAC nosaukums:
                  1-[3,5-dihlor-4-(1,1,2,2-tetrafluoretoksi)fenil]-3-(2,6-difluorbenzoil)urīnviela
                  EK Nr.: 401-400-1
                  
                     CAS Nr.: 86479-06-3
               
               
                  984 g/kg
               
               
                  2017. gada 1. aprīlis
               
               
                  2022. gada 31. marts
               
               
                  18
               
               
                  Heksaflumuronu uzskata par aizstājamu vielu saskaņā ar Regulas (ES) Nr. 528/2012 10. panta 1. punkta a) un d) apakšpunktu.
                  Produkta novērtēšanā īpašu uzmanību pievērš tām ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti. Turklāt saskaņā ar Regulas (ES) Nr. 528/2012 VI pielikuma 10. punktu produkta novērtēšanā būtu arī jānovērtē, vai ir iespējams ievērot Regulas (ES) Nr. 528/2012 5. panta 2. punkta nosacījumus.
                  Lai attiecībā uz biocīdiem saņemtu atļauju, jāizpilda šādi nosacījumi:
                  
                              1)
                           
                           
                              produkta lietošanas atļauju piešķir tikai tajās dalībvalstīs, kurās ir izpildīts vismaz viens no Regulas (ES) Nr. 528/2012 5. panta 2. punkta nosacījumiem;
                           
                        
                              2)
                           
                           
                              profesionāliem lietotājiem nosaka drošas darba metodes un attiecīgus organizatoriskos pasākumus. Ja citādā veidā ekspozīciju līdz pieņemamam līmenim samazināt nav iespējams, produktus lieto, izmantojot piemērotus individuālos aizsarglīdzekļus;
                           
                        
                              3)
                           
                           
                              tā kā heksaflumuronu uzskata par ļoti noturīgu, ļoti bioakumulatīvu un toksisku, nemērķa sugu dzīvnieku un vides ekspozīcija būtu jāsamazina līdz minimumam, ņemot vērā un izmantojot visus pienācīgos riska mazināšanas pasākumus. Pie tiem pieder atļaušana tikai profesionālai lietošanai un pienākums izmantot slēgtas lamatas ar ēsmu.
                           
                        Lai apstrādātus izstrādājumus varētu laist tirgū, jāizpilda šāds nosacījums:
                  atbildīgā persona par tā izstrādājuma laišanu tirgū, kurš ir apstrādāts ar heksaflumuronu vai kurā ir iestrādāts heksaflumurons, nodrošina, ka šā apstrādātā izstrādājuma marķējumā ir sniegta informācija, kas minēta Regulas (ES) Nr. 528/2012 58. panta 3. punkta otrajā daļā.
               
            
         (1)  Šajā slejā norādītā tīrības pakāpe ir saskaņā ar Direktīvas 98/8/EK 16. panta 2. punktu veiktajā novērtēšanā izmantotās aktīvās vielas minimālā tīrības pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.